Bischitz Johanna Integrált Humán Szolgáltató Központ

Hetedhét Családos Tábor

Időpont: 2017.08.16-08.20. (5 nap, 4 éj)

Helyszín: Balatonmáriafürdő

Tervezett létszám: 16 fő

* gyermekek száma összesen: 8 fő
* kísérők száma összesen: 8 fő, ebből 4 fő szülő és 4 fő szociális szakember

A Bischitz Johanna Integrált Humán Szolgáltató Központ Család- és Gyermekjóléti Központjának elsődleges célja a VII. kerületben élő gyermekek-, fiatalok és családjaik egészséges testi, lelki fejlődésének elősegítése és támogatása a szociális munka módszereinek alkalmazásával. Az intézmény éves munkaprogramjában a kötelezően ellátott feladatok mellett kiemelkedő szerepet töltenek be a különböző prevenciós célú szolgáltatások (foglalkozások, csoportok, klubok, kirándulások, közösségfejlesztési célú programok szervezése), melyek változatos szabadidős programokat biztosítanak a kerületben élő azon hátrányos helyzetű gyermekek, fiatalok és családjaik részére, akiknek önállóan nem lenne lehetőségük hasonló értékes programokon való részvételre.

Jelen programunk keretében az előző évekhez hasonlóan sikeres nyári tábort kívánunk megvalósítani a Központunk ellátotti köréből kiválasztott hátrányos helyzetű családok bevonásával. A program koncepciója szerint a rendkívül együttműködő, nehéz sorsukon változtatni tudó és akaró ügyfeleket kerestük fel, ügyelve arra, hogy egyfajta sorstársközösséget képezzen a csoport, így lehetőség nyílik a közösségfejlesztési célok és a természetes védőháló kialakításának támogatására is. A csoport gyermekeiket egyedül nevelő anyák családjaiból áll össze.

A program előkészítésre került, a résztvevők közül többen részt vettek egy közösségfejlesztési céllal létrehozott programban 2017. első felében. A 4bro Downtown bisztróval - Magyar Szórakoztatás-Fejlesztési Zrt. – együttműködésben létrehozott „Vasárnapi ebéd” elnevezésű programsorozatban az anyák és gyermekeik havonta egy közös családi ebéden vettek részt a Gozsdu udvarban. A programsorozat első felében szociális munkás szakember segítette a csoportalakulást. Mivel a tábor résztvevői az ellátotti körből kerülnek ki, a program által elért eredmények, hatások továbbfejlesztése, illetve utókövetése is biztosított.

A tábori programok célja:

* a szülő-gyermek kapcsolat erősítése;
* alkotó önismeret, kreativitás fejlesztése;
* közösségépítés;
* egészségnevelés.

A tervezett nyári tábor megvalósításának eredményeként olyan hátrányos helyzetű kerületi családok vakációzhatnak, akiknek szűkös anyagi körülményeik és egyéb nehézségek miatt erre segítség nélkül a közeljövőben nem lenne lehetőségük.

A tábori programok közvetlen eredményeként a családok kikapcsolódnak, pozitív élményekkel gazdagodnak, a családi egység erősödik. Közvetett eredményként erősödik a táborozó családok és a tábort szervező, lebonyolító szakmai stáb, vagyis a Család- és Gyermekjóléti Központ munkatársai közötti kapcsolat, mely hozzájárul a későbbi munka során az együttműködés hatékonyságához.